Forsætisráðherra ræddi afvopnunarmál , loftslagsbreytingar og kynferðislegt ofbeldi á fundi leiðtoga Atlantshafsbandalagsins Á meðal umfjöllunarefna fundarins voru áskoranir í öryggis - og varnarmálum , netógnir , baráttan gegn hryðjuverkum , útgjöld bandalagsríkjanna til varnarmála , samskiptin við Rússland og horfur í afvopnunarmálum . Í innleggi sínu lagði forsætisráðherra áherslu á afvopnunarmál og að styrkja þyrfti alþjóðlega samninga á því sviði , fremur en að veikja þá eins og reyndin er . Forsætisráðherra fjallaði einnig um loftslagsbreytingar sem eitt stærsta öryggismál samtímans sem þyrfti að taka á í stefnu bandalagsins . Þá tók forsætisráðherra undir mikilvægi nýrrar stefnu bandalagsins gegn kynferðislegu ofbeldi og áreitni og áréttaði mikilvægi þess að fjallað væri um ofbeldi gegn konum í sambandi við öryggis - og varnarmál . Katrín Jakobsdóttir , forsætisráðherra : „ Afvopnunarmál voru rædd á fundinum og lýstu margir áhyggjum af þeirri stöðu sem upp er komin í kjölfar ógildingar INF-samningsins sem tekur á útbreiðslu kjarnorkuvopna . Við erum að sjá bakslag í afvopnunarmálum sem skapar ógn við alla heimsbyggðina . Ég lagði áherslu á að nú þyrftu ríki að taka sig saman og komast aftur á rétta braut . Ég fjallaði um frið og stöðugleika í Norður-Atlantshafi á fundinum og um loftslagsbreytingar og ofbeldi gegn konum . Vísaði ég sérstaklega til #metoo - hreyfingarinnar . Við vitum að ofbeldi gegn konum margfaldast á ófriðartímum og nauðganir eru þekkt vopn í stríði . Þennan veruleika verður Atlantshafsbandalagið að taka alvarlega ; í stefnumótun , innan allra sinna stofnana og á fundum leiðtoga “ sagði Katrín Jakobsdóttir , forsætisráðherra . Forsætisráðherra átti jafnframt fund með Pedro Sánchez , forsætisráðherra Spánar , þar sem fjallað var um stjórnmálaástandið , málefni Katalóníu og alþjóðasamvinnu . Utanríkisráðherra átti fund með Stef Blok , utanríkisráðherra Hollands , þar sem tvíhliða samskipti , málefni norðurslóða og alþjóðamál voru efst á baugi . Þá sóttu forsætisráðherra og utanríkisráðherra hátíðarmóttöku í Buckingham-höll í boði Elísabetar II Bretadrottningar í gær . Forsætisráðherra var svo gestur í móttöku í Downingstræti 10 í boði forsætisráðherra Bretlands , í tilefni af sjötíu ára afmæli Atlantshafsbandalagsins en utanríkisráðherra sótti kvöldverð í boði Dominic Raab , utanríkisráðherra Bretlands .